Drie vas oor kaping, gesteelde vuurwapenFoto verskaf deur die SAPD Lede van die polisie se blitspatrollielede in Kaapstad het drie mans in hegtenis geneem en beslag gelê op ŉ gekaapte motor en ŉ gesteelde vuurwapen, het die Wes-Kaapse polisie Saterdag gesê. “Lede van die blitspatrollie het Saterdagoggend vroeg reageer op ŉ radioboodskap dat ŉ Toyota Avanza verbind word met ŉ kaping in Philippi-Oos,” het lt.kol. André Traut, woordvoerder van die polisie, gesê. “Die omliggende gebied is deursoek en die gekaapte voertuig is uiteindelik in Baden Powellrylaan opgespoor waar dit langs die pad parkeer gestaan het. Die drie verdagtes is genader en in hegtenis geneem.” Een van die verdagtes het ŉ .22-rewolwer in sy besit gehad, wat tydens 2017 in Table View as gesteel aangemeld is. “Die drie verdagtes, onderskeidelik 18, 18 en 24 jaar oud, sal na verwagting Maandag in ŉ hof in Muizenberg verskyn op aanklag van die besit van ŉ gesteelde motor en ŉ ongelisensieerde en gesteelde vuurwapen.”